
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	20 februarie 2017

	Nr.
	4c-7/818


R A P O R T

asupra propunerii legislative pentru modificarea şi completarea Legii nr.76 din 16 ianuarie 2002 privind sistemul asigurărilor pentru şomaj şi stimularea ocupării forţei de muncă
În conformitate cu prevederile art.95  din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr.Plx 751/2015 din 28 octombrie 2015, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.76 din 16 ianuarie 2002 privind sistemul asigurărilor pentru şomaj şi stimularea ocupării forţei de muncă.
· La întocmirea prezentului raport, Comisia a avut în vedere:

· avizul favorabil al Consiliului Legislativ (nr.642/17.06.2015)

· avizul negativ al Consiliului Economic şi Social (nr.1752/25.06.2015)

· avizul negativ al Comisiei pentru buget, finanţe şi bănci 
(nr.4c-2/970/09.03.2016)

· avizul negativ al Comisiei juridice, de disciplină şi imunităţi 
(nr.4c-11/1365/17.11.2015)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/745/05.11.2015)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/753/24.11.2015)

· punctul de vedere, negativ, al Guvernului (nr.8831/14.09.2016).

Propunerea legislativă are ca obiect de reglementare  modificarea şi completarea Legii nr.76/2002, în sensul instituirii unor noi prevederi menite a stimula procesul de formare profesională şi de încadrare în muncă a şomerilor.
La dezbaterile care au avut loc în şedinţa comisiei din 15 februarie 2017 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii şi Justiţiei Sociale:
· d-l Adrian Dobre – Secretar de Stat

· d-na Tania Grigore – director.
La lucrările comisiei şi-au înregistrat prezenţa 16 deputaţi, din totalul de 19 membri ai comisiei.

Raportul comisiei a fost adoptat cu unanimitate de  voturi.
Propunerea legislativă a fost respinsă de Senat în şedinţa din 26 octombrie 2015.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative deoarece prin măsurile propuse nu sunt respectate condiţiile de acordare a indemnizaţiei de şomaj, intrând în contradicţie cu definiţia şomerului, iar modificările propuse implică o presiune nesustenabilă asupra bugetului asigurărilor sociale.

PREŞEDINTE,



SECRETAR,

Adrian Solomon



Csep Eva-Andrea
Întocmit,

Consilier parlamentar Adriana Breazu

